Skupština Kantona Sarajevo

Reisa Džemaludina Čauševića 1

n.r. svih zastupnica\_ka Skupštine Kantona Sarajevo

Fax +387 33 562-210
sekretar@skupstina.ks.gov.ba

 17.12.2018.

**PREDMET: Zahtjev da ne potvrdite predloženo imenovanje Vlade kantona Sarajevo jer se istim direktno krši Zakon o ravnopravnosti spolova u BiH**

Poštovani\_a,

Obraćamo Vam se ispred Sarajevskog otvorenog centra (SOC), nezavisne feminističke organizacije civilnog društva koja se zalaže za ljudska prava žena i ljudska prava lezbejki, gej muškaraca, biseksualnih, transrodnih i interspolnih (LGBTI) osoba. SOC takođe javno promoviše ljudska prava LGBTI osoba i ljudska prava žena, te na državnom, evropskom i međunarodnom nivou zagovara unapređivanje zakonodavstva i javnih politika u Bosni i Hercegovini. Više o radu SOC-a možete saznati na www.soc.ba.

Jedan od fokusa rada SOC-a, u okviru programa prava žena, jeste učešće žena u javnom i političkom životu u Bosni i Hercegovini. Smatramo da je jedan od interesa građana i građanki Kantona Sarajevo, a koji mora biti ispoštovan, svakako i ravnopravna zastupljenost muškaraca i žena na mjestima odlučivanja.

Na posljednjem sastanku stranaka koje čine skupštinsku većinu u Kantonu Sarajevo donešena je odluka o tome ko će u narednom periodu obnašati funkcije ministara i ministrica Vlade Kantona Sarajevo. Od trinaest ministarstava, samo će tri voditi žene, što znači da će žene u Vladi Kantona Sarajevo biti zastupljene u omjeru od 23,07%. Tokom prethodnog mandata u Vladi Kantona Sarajevo su bile samo dvije ministrice (15,38%) te dogovoreno imenovanje buduće Vlade Kantona Sarajevo predstavlja povećanje učešća žena u izvršnoj vlasti Kantona Sarajevo, ali 23,07% je daleko ispod, zakonom propisanih, minimalnih 40% učešća manje zastupljenog spola na mjestima odlučivanja.

Podsjećamo, Zakon o ravnopravnosti spolova u Bosni i Hercegovini u članu 20 nalaže da *(1) Državna tijela na svim nivoima organizacije vlasti, i tijela lokalne samouprave,* ***uključujući zakonodavnu, izvršnu i sudsku vlast****, političke stranke, pravna lica s javnim ovlaštenjima...****osigurat će i promovirati ravnopravnu zastupljenost spolova u upravljanju, procesu odlučivanja i predstavljanju****...(2)* ***Ravnopravna zastupljenost spolova postoji u slučaju kada je jedan od spolova zastupljen najmanje u procentu 40% u tijelima*** *iz stava (1) ovog člana. (3)* ***Diskriminacijom po osnovu spola smatra se situacija kada ne postoji ravnopravna zastupljenost*** *iz stava (2) ovog člana.*

Prilikom formiranja Vlade Kantona Sarajevo nikada nije ispoštovan član 20. Zakona o ravnopravnosti spolova u BiH. Krajnje je vrijeme da kao zastupnici i zastupnice Skupštine Kantona Sarajevo pokažete posvećenost interesu građana i građanki Kantona Sarajevo time što će dokinuti dosadašnju praksu formiranja nelegalne i nereprezntativne Vlade Kantona Sarajevo kao i ignorisanja znanja i kapaciteta polovine stanovništva Kantona Sarajevo.

SOC kao organizacija koja ima dugogodišnje iskustvo rada, te koja raspolaže znanjem u oblasti rodne ravnopravnosti i ljudskih prava LGBTI osoba stavlja Vam se na raspolaganje za sva dodatna pitanja, nejasnoće, savjete ili zajednički rad. Budite slobodni da nam se obratite putem e-maila na office@soc.ba, telefona 033 551 000 ili faxa na broj 033 551 001.

S poštovanjem,

Emina Bošnjak

Izvršna direktorica Sarajevskog otvorenog centra